
                CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti, 3 aprilie 2012
Nr. PL-x 755/2011


                                     RAPORT
asupra proiectului de Lege pentru completarea art. 5 din Legea nr. 213/1998 privind proprietatea publică şi regimul juridic al acesteia
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru completarea art. 5 din Legea nr. 213/1998 privind proprietatea publică şi regimul juridic al acesteia, trimis cu adresa nr. PL-x 755 din 5 decembrie 2011 şi  înregistrat cu nr. 31/1235 din 8 decembrie 2011.
               Senatul, în calitate de primă Cameră sesizată, a adoptat iniţiativa legislativă în şedinţa din data de 28 noiembrie 2011, în condiţiile art. 75 alineatul (2) teza a III-a din Constituţia României, republicată.
             Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
             Proiectul de lege are ca obiect de reglementare completarea art. 5 din Legea nr. 213/1998 privind proprietatea publică şi regimul juridic al acesteia, intervenţiile legislative vizând ca “în cazul imobilelor – construcţii aflate în proprietatea privată a statului sau a unităţilor administrativ-teritoriale, ocupate abuziv de persoane fizice/juridice, evacuarea acestora se va dispune pe cale administrativă, prin dispoziţia primarului, în baza unui regulament aprobat prin hotărârea autorităţii deliberative. Dispoziţia de evacuare poate fi atacată, în condiţiile Legii nr. 554/2004. Potrivit expunerii de motive, prin instituirea acestor norme se doreşte limitarea fenomenului ocupării abuzive deoarece aceste situaţii aduc prejudicii considerabile bugetelor locale.
             Consiliul Legislativ, prin avizul nr. 697 din 22 iunie 2011, a avizat favorabil iniţiativa legislativă, cu observaţii şi propuneri.
             Guvernul, prin punctul de vedere transmis cu adresa nr. 1670 din 14 iulie 2010,  nu susţine adoptarea acestei iniţiative legislative.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive şi documentele care o însoţesc, în şedinţa din 3 aprilie 2012. 
              La dezbateri au fost prezenţi 18 deputaţi, din totalul de 23 membri ai Comisiei juridice, de disciplină şi imunităţi . 

              În urma dezbaterilor, membrii Comisiei juridice au hotărât, cu majoritate de voturi (15 voturi pentru şi 3 voturi împotrivă), să propună plenului Camerei Deputaţilor, spre dezbatere şi adoptare, Raportul de  respingere a proiectului de Lege pentru completarea art. 5 din Legea nr. 213/1998 privind proprietatea publică şi regimul juridic al acesteia, întrucât, prin raportarea la cadrul legal instituit prin noile coduri, instituirea unor dispoziţii în sensul evacuării unui imobil aflat în proprietatea  privată a statului sau a unităţilor administrativ – teritoriale, prin dispoziţia primarului, ar putea conduce la afectarea unuia dintre atributele dreptului de proprietate şi anume dreptul de dispoziţie al statului asupra imobilului aflat în proprietatea sa privată, cu ignorarea principiului constituţional potrivit căruia bunurile deţinute de stat cu titlu de proprietate privată sunt supuse aceluiaşi regim juridic ca bunurile aflate în proprietatea oricărei alte persoane.
                 În raport cu obiectul şi conţinutul reglementării, propunerea legislativă face parte din categoria legilor ordinare.
                    PREŞEDINTE,                                      SECRETAR,
                     Daniel BUDA                             Gabriel ANDRONACHE
Consilier, Iuliana Fuiorea

